ΈΝΑ ΝΉΜΑ ΜΈΣΑ ΣΤΗ ΔΊΝΗ

Δίνη είναι η περιστροφική κίνηση του νερού ή του ανέμου, όταν συναντώνται αντίθετα ρεύματα. Αν μπορούσαμε να αποτυπώσουμε την εποχή μας με μία εικόνα, για μένα θα ήταν αυτή. Οι δυνατότητες, όταν κανείς βρεθεί μέσα της δεν είναι πολλές: ή θα αφεθεί, ή θα αντισταθεί, ή θα κρατηθεί αν μπορεί, από κάπου. Η πίστη σε κάτι είναι ένα τέτοιο κράτημα. Η σύνδεση με τον άλλον και η ένωση των δυνάμεων είναι επίσης μία ελπίδα. Σε μία τέτοια συγκυρία βρέθηκα να κάνω αυτό το περιηγητικό ταξίδι στη γειτονική χώρα, την Ιταλία, με την οποία τόσα πολλά μας συνδέουν, καταθέτοντας στο κοινό της έργα που έχω ήδη κάνει, αλλά και καινούρια που προέκυψαν στη διάρκειά του. Τα καταθέτω με σεβασμό και αίσθηση ευθύνης, σαν προσκυνητής: κάποιος που νιώθει τα όριά του, που κατανοεί την ιερότητα της ύπαρξης και δρα ευχαριστισιακά. Αυτό το ταξίδι είναι ένα μεγάλο ευχαριστώ σε όσους με εμπιστεύτηκαν, με τίμησαν, με κάλεσαν, με δέχτηκαν. Σε όσους συναντηθήκαμε, γνωριστήκαμε, συνδεθήκαμε, αλλά και σε όσους θα γνωρίσω, θα επικοινωνήσω και θα συνομιλήσω στο διάστημα που θα ακολουθήσει.

Στην κάθε πόλη, αφού την επισκέφθηκα, αφού αφουγκράστηκα τους χώρους έναν-έναν ξεχωριστά, προέκυψε κάτι που διαφοροποιεί τη μία έκθεσηαπό την άλλη. Στο Παλέρμο, στο Museo Archeologico Antonino Salinas, επιχείρησα ένα διάλογο μεταξύ του εφήμερου και του αιώνιου, του εύθραυστου και του ανθεκτικού με τον τρόπο που η αρχαιολογία φέρνει στο φως την ύλη στο παρόν. Η Ύλη ήταν το θέμα και ο τίτλος της έκθεσης εκεί.

Στο Τορίνο, στην Gallery της Fondazione Sandretto Re Rebaudengo, σε αυτό το κτίριο μινιμαλιστικής αρχιτεκτονικής με τις καθαρές λευκές του επιφάνειες, σαν άγραφες σελίδες, ο Λόγος ήταν ο πρωταγωνιστής.

Στην Τεργέστη, τέλος, όπου ολοκληρώθηκε η τριλογία των εκθέσεων σε δύο ταυτόχρονα χώρους, στο Museo Sartorio και στο Castello di San Giusto, όλα ενώθηκαν σε ένα σύνολο, μόνο που εδώ προστέθηκε ο ήχος. Ο Ήχος που ξυπνά τη μνήμη μ’ έναν τρόπο άμεσο και απρόσμενο. Και οι τρεις εκθέσεις που τώρα παρουσιάζονται ενιαία στην Πινακοθήκη Κυκλάδων, εδώ στην Ερμούπολη της Σύρου, συνδέονται με το ίδιο νήμα, το οποίο κρατώ κι εγώ σφιχτά στο χέρι για να μη χαθώ, αυτό που ονομάζω εν προκειμένω Αρχέγονο Μέλλον.

Έρχεται από τα βάθη του χρόνου και με συνείδηση του παρόντος νιώθω πως μπορεί να μας οδηγήσει στο μέλλον και να το καταστήσει λιγότερο αβέβαιο.

Βένια Δημητρακοπούλου

Ιούλιος, 2019